Predkladacia správa

Na základe úlohy č. 14 na mesiac december 2003 Plánu legislatívnych úloh vlády Slovenskej republiky na rok 2003 schváleného uznesením vlády Slovenskej republiky  č. 1358 z 11. decembra 2002 malo Ministerstvo spravodlivosti Slovenskej republiky  predložiť na rokovanie vlády Slovenskej republiky  návrh zákona o justičných čakateľoch. Dôvodom vypracovania predmetného návrhu  mala byť komplexná úprava  postavenia justičných čakateľov.

 Dôvodom  predloženia návrhu na zrušenie tejto úlohy  je :
1.   Súčasná právna úprava dostatočne rieši postavenie i odbornú prípravu justičných čakateľov  
-  prijatím zákona č. 312/2001 Z.z. o štátnej službe  a o zmene a doplnení niektorých zákonov v znení neskorších predpisov sa právne vzťahy justičných čakateľov spravujú týmto zákonom,
-  zákon č. 548/2003 Z.z. o Justičnej akadémii a o zmene a doplnení niektorých zákonov rieši  odbornú prípravu justičných čakateľov.
  
2.  Zákon č. 549/2003 Z.z. o súdnych úradníkoch  ustanovil funkciu vyššieho súdneho úradníka ako štátneho zamestnanca ; v prípade splnenia podmienok ustanovených v § 22 cit. zákona môže vyšší súdny úradník požiadať ministra spravodlivosti o vykonanie odbornej justičnej skúšky čím splní jeden  z predpokladov  na vymenovanie do funkcie sudcu podľa § 5 ods.1 zákona č. 385/2000 Z.z.  o sudcoch a prísediacich a o zmene  a doplnení niektorých zákonov.  
	Podmienky prijatia do funkcie vyššieho súdneho úradníka  , nároky na jeho odbornú prípravu , výkon tejto činnosti  a možnosť vykonania justičnej skúšky  sú predpokladom  na to, že vyšší súdni úradníci postupne plne nahradia  funkciu justičných čakateľov.
	
	Vzhľadom na uvedené   nie je potrebná osobitná právna úprava postavenia justičných čakateľov .
	Navrhované zrušenie úlohy v Pláne legislatívnych úloh vlády Slovenskej republiky nemá  dopad na verejné financie, nemá enviromentálne vplyvy  ani vplyv na zamestnanosť.